Die See van Galilea - www.bybelkennis.co.za
by Mitch Kalp · Published 04/03/2011 · Updated 28/09/2014
Die See van Galilea – Coen Slabber
Die See van Galilea is die grootste varswater- meer in Israel. In die Bybel staan dit onder verskillende name bekend: Gennesaretmeer (Numeri 34:11; Josua 12:3; Lukas 5:1); die See van Tiberias (Johannes 6:1). In die Ou Afrikaanse vertaling lees ons in Josua 34:11 van die meer Kinneret. In Hebreeus is ’n kinnor ’n harp en die meer is harpvormig. Herodes Antipas het die stad Tiberias, vernoem na die destydse Romeinse keiser, aan die suid-westelike hoek van die meer gebou. Hierdie stad was naby warmbronne geleë. Die algemeenste naam is egter die See van Galilea, vernoem na die streek net wes van die See.
Hierdie is ‘’n skets van die See van Galilea volgens Google Images
Die See van Galilea is in die skeurvallei van die Jordaan-rivier geleë ongeveer 100 km noord van Jerusalem. Dit is omring deur bergreekse. In die tyd van Jesus was daar heelwat klein dorpies al langs die kus van die see – Kapernaum, Betsaida, Magdala, Tiberias, ens. Die invloei kom van die Jordaan-rivier wat sy oorsprong by Berg Hermon het. Die uitvloei is ook deur die Jordaan-rivier. Van die See van Galilea vloei die Jordaan om ongeveer 105 km verder in die Dooie See te loop.
Die See van Galilea is ongeveer 20 km lank en 13 km breed en is 210 meter onder seevlak geleë. Op sy diepste is dit 60 meter. Daar is baie vis in die meer en visvang was ’n belangrike industrie. Ons sien dat Petrus en Andreas en Johannes en Jakobus deur Jesus as dissipels geroep is terwyl hulle visgevang het of besig was om die nette reg te maak.
Die See was berug vir die erge storms wat baie vinnig opgekom het. Dit was as gevolg van die botsing van warm en koue lug en die klowe in die omliggende berge wat ’n soort van tregter-effek gehad het.
Baie van die gebeure in Jesus se lewe speel naby die See van Galilea af:
Jesus het hom gaan vestig in Kapernaum by die see (Matteus 4:13).
Jesus het baie wonderdade in Kapernaum verrig (Matteus 11:23).
Jesus het sy bergrede, volgens die tradisionele siening, naby Kapernaum gehou.
Weens die subtropiese klimaat en die warmbronne wat volgens die mense genesende kragte gehad het, was daar baie siek mense gekonsentreer in hierdie omgewing. Hy het baie siekes wat allerhande kwale gehad het, gesond gemaak en bose geeste uitgedrywe (Markus 1:34)
Die twee besetenes in Gadara is genees toe Jesus die bose geeste uit hulle in ’n trop varke gestuur het. Die hele trop het meteens op loop gesit teen die hang af, die see-in en het in die water versuip (Matteus 8:32). Hierdie gebeurtenis het aan die oostekant van die See gebeur.
Jesus het die hewige storm wat op die see losgebars het stilgemaak (Matteus 8:23).
Jesus het op die See van Galilea geloop (Matteus 14:22 ev).
Ons kan sien dat hierdie relatief klein stukkie water ‘n baie belangrike rol in die bediening van Jesus gespeel het.
Tags: JesusSee van Galilea
by Mitch Kalp · Published 30/05/2011 · Last modified 28/09/2014
Is die hele Bybel geïnspireer?